Az Adorate Kórust zenekedvelő és -művelő amatőrök alapították, és 2008 óta aktív résztvevője Újpest zenei életének. Együttesünk jelenleg körülbelül 30 tagot számlál, próbáinknak az Ady Endre Művelődési Ház ad otthont. Repertoárunkon egyházi és világi művek egyaránt szerepelnek, a gregoriántól a kortárs darabokig.

Mai koncertünk címe: a reneszánsztól a romantikáig.  A zenetörténet és a zene fejlődését nyomon követve először reneszánsz és barokk mesterek a' cappella (hangszerkíséret nélküli) műveit hallhatják.

A bel canto (azaz szép éneklés) hol máshol született volna meg, mint Itáliában. Giovanni Giacomo Gastoldi a [lombardiai](http://hu.wikipedia.org/wiki/Lombardia) Caravaggióban jött a világra, 1582-ben már a [mantovai](http://hu.wikipedia.org/wiki/Mantova) Santa Barbara-templom [karmestere](http://hu.wikipedia.org/wiki/Karmester), majd haláláig a [milánói dóm](http://hu.wikipedia.org/wiki/Mil%C3%A1n%C3%B3i_d%C3%B3m) karnagya volt. Elsősorban ballettóival vált ismertté, melyeket a karneváli táncdallamokból fejlesztett ki. Az Adorate Kórus ezúttal *Ove ne vai si in fretta* *(Hová sietsz?)* című madrigálját énekli.

Vezényel kórusunk Adorate-díjas, alapító-vezető karnagya: Barta Viktória

A késő reneszánsz legnagyobb franko-flamand zeneszerzőjét Orlando di Lasso, Orlandus Lassus és Roland de Lassus néven is ismerhetjük. Az igen termékeny zeneköltőnek több mint 1200 műve maradt fenn. A rendkívül sokoldalú komponista egész Európát beutazta, és az egyházi zene mellett éppoly otthonosan mozgott az olasz madrigál és a francia chanson, mint a német többszólamú dal területén. Utazásai során számos nyelvet sajátított el, azok rendkívüli szókincsével együtt. Különösen szellemes tudott lenni az egyszerű műfajokban, kiválóan ábrázolt humoros, mulatságos helyzeteket. Talán legkomikusabb szerzeménye most következő, német nyelvű kórusműve, a *Das grosse Nasenlied* *(A nagy orrdal)*, amely Lassus utolsó, 1590-ben megjelent dalgyűjteményében látott napvilágot, és a kor egyik kedvelt gúnydal-témáját dolgozza fel. Szövegében egy orrverseny, orrtánc keretében számtalanféle és -fajta or megjelenik, a humor forrása pedig a szinonimák nagyszámú és találékony felsorolásában rejlik, melyek mind egy olyan hétköznapi dolgot hivatottak leírni, mint az ember orra.

Vezényel: Kókai Lénárd, az Eötvös Lóránt Tudományegyetem Zenei Tanszékének hallgatója

Most csendüljön fel egy Monteverdi-madrigál! Bár Claudio Monteverdi ma elsősorban mint operaszerző él a köztudatban, a mester egész életművét végigkísérte a madrigál műfaja: 1587 és 1638 között összesen nyolc madrigálgyűjteménye jelent meg. A most következő, *Quel augellin che canta (Milyen madárka énekel)* című kórusmű a negyedik, 1603-ban kiadott kötetben látott napvilágot, mely összesen 20, ötszólamú madrigált tartalmaz, Torquato Tasso, a híres barokk költő szövegeire.

Vezényel: Barta Viktória

Thomas Morley angol reneszánsz zeneszerző, teoretikus, orgonaművész és mindenekelőtt az angol madrigáliskola egyik nagy alakja volt. *My Bonny Lass She Smileth* című művét 1595-ben jelentette meg, a mind olasz, mind angol szövegű, First Book of Ballets című kötetében. Ezek a kompozíciók szintén olasz mintára készültek, modelljük valószínűleg Gastoldi volt, ám Morley zeneszerzői nagyságát mutatja, hogy túlnőtt itáliai példaképein. Következzen: *My Bonny Lass She Smileth* *(Az én rózsám mosolyog).*

Vezényel: Barta Viktória

Műsorunk következő részében az Adorate Kórus dán, francia és német barokk mesterek  műveiből ad elő részleteket.

Dietrich Buxtehude [dán](http://hu.wikipedia.org/wiki/D%C3%A1nok)-[német](http://hu.wikipedia.org/wiki/N%C3%A9metek) orgonista, a nagy[barokk](http://hu.wikipedia.org/wiki/Barokk) egyik legkiemelkedőbb [zeneszerzője](http://hu.wikipedia.org/wiki/Zeneszerz%C5%91), a kantáta műfajának egyik jeles művelője.  Művészete [Johann Sebastian Bachra](http://hu.wikipedia.org/wiki/Johann_Sebastian_Bach) is hatással volt. [Heinrich Schützcel](http://hu.wikipedia.org/wiki/Heinrich_Sch%C3%BCtz) együtt Buxtehudét ma a középső barokk legjelentősebb német zeneszerzőjének tartják. A híres lübecki Marienkirche orgonistájaként komponálta az *In te, Domine, speravi (Benned, Uram, reményem)* című kantátáját, amely valószínűleg az istentisztelet keretein belül hangzott el. A mű zenekarral, illetve basso continuo kísérettel is előadható.

Kísér: Horváth Zsolt billentyűs hangszeren és Kőrösi Tamás gordonkán

Vezényel: Barta Viktória

Az Itáliában született barokk zenének sajátos válfaja jött létre Franciaországban. Jellemzője a rövid, világosan áttekinthető formák és az egyszerűségre való törekvés. Marc-Antoine Charpentier a francia középbarokk zeneművészet kimagasló alkotója, korának egyik legnagyobb egyházzenésze volt.  Hangszerelésével messzemenően megelőzi kortársait. Művei halála után 200 évig feledésbe merültek, csak az 1900-as évek elején felfedezte fel újra néhány francia muzsikus.  A *Te Deum laudamus**(Téged, Isten, dicsérünk)* a Szentháromságot dicsőítő, zsoltárszerű imádság, amelynek szövege időszámításunk szerint 350 után már ismeretes volt. Charpentier *Te Deum* című művének *Prelude* tétele ezúttal az Adorate Kórus és a Koncertmuzsika Zenekar közös előadásában hangzik el.

Vezényel: Geszti Tamás, a Koncertmuzsika Zenekar karmestere

Georg Friedrich Händel, [német](http://hu.wikipedia.org/wiki/N%C3%A9metorsz%C3%A1g) származású késő [barokk](http://hu.wikipedia.org/wiki/Barokk) [komponista](http://hu.wikipedia.org/wiki/Zeneszerz%C5%91) élete nagy részét [Angliában](http://hu.wikipedia.org/wiki/Anglia) töltötte, az angolok nemzeti zeneszerzőjüknek tartják. Nagy hatással volt a bécsi klasszikus mesterekre, [Haydnra](http://hu.wikipedia.org/wiki/Joseph_Haydn), [Mozartra](http://hu.wikipedia.org/wiki/Wolfgang_Amadeus_Mozart) és [Beethovenre](http://hu.wikipedia.org/wiki/Ludwig_van_Beethoven). 1742-ben, [Dublinban](http://hu.wikipedia.org/wiki/Dublin) mutatták be nagyszabású oratóriumát, a [*Messiás*t](http://hu.wikipedia.org/wiki/Messi%C3%A1s_%28H%C3%A4ndel%29), amelyet a hatalmas siker ellenére Händel folyamatosan javítgatott, az előadói apparátustól függően alakított, új zenekari és szóló tételekkel bővített – az épp aktuális előadásnak megfelelően. A mű több mint 20 változatban maradt fenn. Az Adorate Kórus és a Koncertmuzsika Zenekar az oratórium soha ki nem hagyott Halleluja-kórusát adja elő, amelyről Händel azt mondta: *Azt hittem, a mennyországot látom, és benne magát a nagy Istent.*

Vezényel: Geszti Tamás

Az Adorate Kórus műsorát klasszikus és romantikus zeneszerzők műveivel folytatjuk.

A vesperás a közösségi ima, a nap befejezése, a hálaadás ideje. A zeneelméletben ez a latin szó a vesperáshoz kötődő zeneművek, pl. zsoltárok, himnuszok gyűjtőneve. Wolfgang Amadeus Mozart korának valamennyi műfajában alkotott, írt zongoraműveket és más, szólóhangszeres darabokat, dalokat, táncokat, kis- és nagyzenekari műveket, operákat, kórusműveket, misét, versenyműveket. Ezúttal egy vesperásrészlet, a *Laudate Dominum* hangzik el az Adorate Kórus és a Koncertmuzsika Zenekar előadásában.

Szólót énekel: Brebovszky Klára

Vezényel: Barta Viktória

Gioacchino Antonio Rossini[olasz](http://hu.wikipedia.org/wiki/Olaszorsz%C3%A1g) [zeneszerző](http://hu.wikipedia.org/wiki/Zeneszerz%C5%91) 1792-től 1868-ig élt, a klasszika és a romantika határán. A mintegy 40 opera mellett számos egyházi és kamaraművet is írt, melyekben a hangsúlyt a klasszikus egyszerűség mellett a technikailag tökéletes dallamformálásra helyezte. Korának legbefolyásosabb zeneszerzői közé tartozott. Szülővárosa után gyakran illetik a *pesarói hattyú* fantázianévvel. Rossini 1844-ben komponálta *La carità (A szeretet)* című női kari művét, amely ihletettségével, szépséges dallamaival elbűvölte a korabeli hallgatóságot.

Szólót énekel: Brebovszky Klára

Zongorán közreműködik: Horváth Zsolt

Vezényel: Barta Viktória

A *Kék Duna keringő* [ifj. Johann Strauss](http://hu.wikipedia.org/wiki/Ifj._Johann_Strauss) leghíresebb műve, a történelem eddig legtartósabb sikerű tánczenéje. Strauss a valcert a Bécsi Férfidalárda megrendelésére komponálta, eredetileg **kórusműnek.** Első bemutatására [1867](http://hu.wikipedia.org/wiki/1866). [február 13](http://hu.wikipedia.org/wiki/Febru%C3%A1r_13.)-án került sor [Bécsben](http://hu.wikipedia.org/wiki/B%C3%A9cs), ahol csak mérsékelt sikert aratott. Még ugyanebben az évben Strauss a [párizsi](http://hu.wikipedia.org/wiki/P%C3%A1rizs) [világkiállításon](http://hu.wikipedia.org/wiki/Vil%C3%A1gki%C3%A1ll%C3%ADt%C3%A1s) lépett fel, és sürgősen szüksége volt új kompozíciókra, ezért a kórusművet átdolgozta a mindannyiunk számára közismert zenekari művé. Ebben a formában a darab óriási sikert aratott. A *Donauwalzer* 25 éves jubileumán az egyesült osztrák-magyar katonazenekarok élén vezénylő szerzőt 15 000 főnyi tömeg ünnepelte. Az Adorate Kórus műsorának befejező számaként hangozzék fel a *Kék Duna keringő,* a kórus női karának előadásában.

Zongorán közreműködik: Horváth Zsolt

Vezényel: Barta Viktória